title: 2009 m. lapkričio 11 d. ir 23 d. , 2009 m. gruodžio 14 d. , 2010 m. balandžio 19 d. ir 2010 liepos 5 d. Europos Parlamento biuro sprendimas dėl Europos Parlamento narių statuto įgyvendinimo taisyklių keitimo

text:
6.7.2010

               LT

               Europos Sąjungos oficialusis leidinys

               C 180/1

         EUROPOS PARLAMENTO BIURO SPRENDIMAS
   2009 m. lapkričio 11 d. ir 23 d., 2009 m. gruodžio 14 d., 2010 m. balandžio 19 d. ir 2010 liepos 5 d.
   dėl Europos Parlamento narių statuto įgyvendinimo taisyklių keitimo
   2010/C 180/01
   EUROPOS PARLAMENTO BIURAS,
   atsižvelgdamas į Sutartį dėl Europos Sąjungos veikimo, ypač į jos 223 straipsnio 2 dalį,
   atsižvelgdamas į Europos Parlamento narių statutą (1) (toliau – Statutas),
   atsižvelgdamas į Europos Parlamento darbo tvarkos taisyklių 8 straipsnį ir 23 straipsnio 2 dalį,
   kadangi:

               (1)

               Taikant Europos Parlamento narių statuto įgyvendinimo taisykles (toliau – Įgyvendinimo taisyklės) (2) paaiškėjo įvairių praktinių sunkumų. Siekiant užtikrinti, kad nariai galėtų tinkamai atlikti savo pareigas, būtina pataisyti Įgyvendinimo taisykles.

               (2)

               Visiems Parlamento nariams sunkios ligos atveju turėtų būti visiškai kompensuojamos jų sveikatos priežiūros išlaidos, o jų šeimos nariams reikėtų suteikti galimybę naudotis tokiu pat sveikatos draudimu, neatsižvelgiant į jų ligos pradžios datą. Taigi reikėtų pataisyti atitinkamas nuostatas, susijusias su narių sveikatos draudimu, ir jas taikyti nuo 2009 m. liepos 14 d.

               (3)

               Ankstesnių kadencijų Parlamento nariai turėjo teisę gauti tam tikrų papildomų kelionės išlaidų, kurių jie turėjo vykdami iš vienos Parlamento darbo vietos į kitą tą savaitę, kai nėra jokios oficialios Parlamento veiklos, kompensacijas. Turint mintyje tai, kad daugeliu atvejų Parlamento nariai tokiomis savaitėmis, pvz., rengiantis paskirtųjų Komisijos narių svarstymams, turi būti Parlamente, tikslinga ir toliau taikyti šią praktiką pradedant nuo 2010 m. ilgiausiasausio 1 d.

               (4)

               Įvairios nuostatos dėl kelionių išlaidų yra susijusios su metinėmis sumomis, kurias Parlamento nariai gali naudoti savo išlaidoms kompensuoti. Kadangi būtų netinkama Parlamento narius traktuoti nevienodai, atsižvelgiant vien tik į jų kelionės datą, tokių nuostatų pakeitimai, Biuro priimti 2010 m., turėtų būti pradėti taikyti nuo 2010 m. sausio 1 d. Šie pakeitimai taip pat turėtų būti taikomi Parlamento narių, dirbančių Parlamente tą savaitę, kuri numatyta Parlamento išorinei veiklai, ribotai teisei į dienpinigius.

               (5)

               Didesnė Parlamento nario išmokų padėjėjų paslaugoms suma numatyta atsižvelgiant į Europos Sąjungos pareigūnų ir kitų tarnautojų atlyginimo padidinimą nuo 2009 m. liepos 1 d., kaip numatyta Reglamente (ES, Euratomas) Nr. 1296/2009 (3), ir į padidinimą, dėl kurio sutarta rengiant Europos Sąjungos 2010 finansinių metų Taisomąjį biudžetą Nr. 1/2010. Turint mintyje tai, kad padidinimas, numatytas taisomajame biudžete, turėtų įsigalioti tuojau pat, nauja Parlamento nario išmokų suma padėjėjų paslaugoms padengti turėtų būti skiriama nuo 2010 m. gegužės 1 d.

               (6)

               Biuras 2009 m. lapkričio 11 d. posėdyje nusprendė numatyti nariams galimybę į kitus metus perkelti dalį Parlamento nario išmokos padėjėjų paslaugoms padengti, bet ne daugiau kaip vieno mėnesio išmokos sumą, kad nariams būtų lengviau tvarkyti turimas sumas. Būtų tikslinga tą pakeitimą taikyti nuo 2009 m. liepos 14 d.

               (7)

               Vienas iš pagrindinių sunkumų, kurių turėjo nariai, buvo administracinė prievolė, numatyta pagal tam tikras Įgyvendinimo taisyklių nuostatas, ypač susijusias su dokumentais, kurie turi būti pateikiami sudarant tam tikras sutartis su narių personalu. Siekiant skubiai palengvinti šią prievolę, nuo 2009 m. liepos 14 d. reikėtų pradėti taikyti atitinkamus pakeitimus. Biuras 2009 m. lapkričio 23 d. posėdyje nusprendė leisti Parlamentui, sudarius įdarbinimo sutartis, mokėti ne didesnį kaip 100 EUR per mėnesį avansą, siekiant padengti išlaidas, kurias patiria vietiniai padėjėjai keliaudami nedideliais atstumais. Turint mintyje tai, kad šis pakeitimas padarytas taip pat siekiant palengvinti administracinę naštą, jį reikėtų pradėti taikyti nuo 2010 m. sausio 1 d.

               (8)

               Paprastai nariai gali neprašyti kompensuoti išlaidų, susijusių su sutartimis, pagal kurias įdarbinami kai kurie šeimos nariai arba naudojamasi jų paslaugomis. Vis dėlto šeimos nariai, kurie 2008 m. liepos 1 d. dirbo kaip Parlamento nario padėjėjai ir kurių sutartys iki šios datos registruotos atitinkamame skyriuje, ir toliau galėtų dirbti šį darbą per kitą kadenciją. Iš tiesų dėl šio reikalavimo registruoti buvo galima neįtraukti daug ankstesnių įdarbinimo sutarčių. Taigi šio reikalavimo reikėtų atsisakyti siekiant taikyti vienodas sąlygas visoms 2008 m. liepos 1 d. galiojančioms įdarbinimo sutartims, pagal kurias mokamos socialinio draudimo įmokos. Turint mintyje tai, kad atitinkamas pakeitimas susijęs su darbo santykiais anksčiau, negu pradėjo galioti Įgyvendinimo taisyklės, jį reikėtų pradėti taikyti nuo 2009 m. liepos 14 d.,

         PRIĖMĖ ŠĮ SPRENDIMĄ:
   1 straipsnis
   Įgyvendinimo taisyklės iš dalies keičiamos taip:

               1.

               3 straipsnis pakeičiamas taip:

                           a)

                           1 ir 2 dalys pakeičiamos taip:
                           „1.   Remiantis Statuto 18 straipsniu ir pagal analogiją vadovaujantis Bendrijų institucijų bendru sutarimu priimtomis taisyklėmis (4) ir jų bendrosiomis įgyvendinimo nuostatomis (5), teisę gauti kompensaciją už du trečdalius sveikatos priežiūros išlaidų, išlaidų nėštumo arba vaiko gimimo atvejais turi šie asmenys:

                                       a)

                                       Parlamento nariai (-ės) ir buvę Parlamento nariai (-ės), gaunantys (-čios) pereinamojo laikotarpio pašalpą pagal Statuto 13 straipsnį arba pensiją pagal Statuto 14 ir 15 straipsnius, už savo patirtas išlaidas, už sutuoktinių arba nuolatinių santuokos neįregistravusių partnerių, nurodytų 58 straipsnio 2 dalyje, ir išlaikomų vaikų, nurodytų 58 straipsnio 3 dalyje, iki to laiko, kol jiems sukaks 21 metai arba ilgiausiai kol jiems sukaks 25 metai, jei jie, pasirinkę dienines studijas, studijuoja arba siekia įgyti profesinių žinių, patirtas išlaidas, jei sutuoktiniai, nuolatiniai santuokos neįregistravę partneriai ir išlaikomi vaikai pagal jokias kitas teisines nuostatas arba taisykles neturi teisės gauti tokio paties pobūdžio ir tokio paties dydžio išmokų, kaip Parlamento nariai ar buvę Parlamento nariai;

                                       b)

                                       asmenys, turintys teisę gauti našlių pensiją pagal Statuto 17 straipsnį.

                                 Asmenys, nurodyti a ir b punktuose, gali laisvai rinktis savo gydytojus ir ligonines ar klinikas, kaip nustatyta minėtųjų taisyklių 19 straipsnio 1 dalyje.
                           2.   1 dalyje numatytos kompensacijos mokamos iš Europos Parlamento biudžeto. Taikomos 1968 m. vasario 29 d. Tarybos reglamento (EEB, Euratomas, EAPB) Nr. 259/68, nustatančio Europos Bendrijų pareigūnų tarnybos nuostatus ir Europos Bendrijų kitų tarnautojų įdarbinimo sąlygas (6), 72 straipsnio 3 ir 4 dalys ir minėtųjų taisyklių 20 straipsnio 6 dalis.

                           b)

                           Pridedamos šios dalys:
                           „4.   Parlamento nariai ir buvę Parlamento nariai, gaunantys pagal Statuto 13 straipsnį nustatytą pereinamojo laikotarpio pašalpą arba pensiją pagal Statuto 14 ir 15 straipsnius, gali atsisakyti teisės gauti sveikatos priežiūros išlaidų kompensaciją, kaip nustatyta 1 dalyje. Tokiu atveju jie turi teisę gauti du trečdalius sveikatos priežiūros draudimo įnašo kompensacijos, jei bendra kompensuojama suma neviršija 400 EUR per mėnesį.
                           5.   Bet kuris Parlamento narys ar buvęs Parlamento narys, kuris pagal 4 dalį atsisako teisės gauti sveikatos priežiūros išlaidų kompensaciją, gali vėliau atšaukti savo sprendimą.
                           6.   Kiekvienais metais Biuras gali padidinti 4 dalyje numatytą sumą iki tiek, kiek per metus padidėjo vidutinė suma, kuri kiekvienam gavėjui kompensuojama pagal Europos Bendrijų pareigūnų bendrosios sveikatos draudimo sistemą.
                           7.   Šis straipsnis taip pat taikomas buvusiems Parlamento nariams, gaunantiems 45 straipsnyje nurodytą pereinamojo laikotarpio pašalpą laikotarpiu nuo pirmos dienos, kai jie nustoja eiti savo pareigas, iki dienos, nuo kurios jie turi teisę gauti pereinamojo laikotarpio pašalpą.
                           8.   Šis straipsnis taip pat taikomas buvusiems Parlamento nariams, gaunantiems 49 straipsnyje nurodytą senatvės pensiją, laikotarpiu nuo pirmos dienos, kai jie nustoja vykdyti įgaliojimus, iki dienos, nuo kurios jie turi teisę gauti pensiją, jei iki to laiko, kai jie nustojo vykdyti įgaliojimus, tenkinamos 49 straipsnio 1 dalyje nustatytos sąlygos.“.

               2.

               10 straipsnyje įterpiama ši dalis:
               „2a.   Įprastomis kelionės išlaidomis taip pat laikomos kelionės išlaidos, kurias komitetų arba pakomitečių pirmininkai patiria vykdami į Tarybos posėdžius.“

               3.

               13 straipsnio 2 ir 3 dalys pakeičiamos taip:
               „2.   Nukrypstant nuo 1 dalies nuostatų, jei keliaujama automobiliu, Parlamento nariai pateikia pareiškimą, kuriame nurodomas kelionėje naudotos transporto priemonės numeris ir, kai keliaujama valstybėje narėje, kurioje Parlamento narys išrinktas, nuvažiuotas atstumas, taip pat išvykimo ir atvykimo vieta arba, jei pasirenkama keliauti automobiliu, – kilometražas kelionės pradžioje ir pabaigoje. Jei vykstama į ilgesnę kaip 800 km kelionę, su minėtu pareiškimu pateikiami patvirtinamieji dokumentai, pagal kuriuos galima nustatyti kelionės datą (pvz., degalų pirkimo išvykimo vietoje ar kelionės metu čekis, kelių mokesčio čekis, automobilio nuomos sutartis ar sąskaita faktūra ir kt.).
               Visada būtina pateikti patvirtinamuosius kelionių iš Briuselio į Strasbūrą ir atgal dokumentus, pagal kuriuos būtų galima nustatyti kelionės datą.
               3.   Už sezoninius bilietus arba vardinius abonementus, suteikiančius asmeniui teisę į mažesnį kelių mokestį, gali būti kompensuojama avansu. Pasibaigus sezoninio bilieto arba abonemento galiojimo laikotarpiui, sureguliuojama avansu išmokėta suma.“.

               4.

               14 straipsnis iš dalies keičiamas taip:

                           a)

                           a ir b punktai pakeičiami taip:

                                       „a)

                                       10 straipsnio 1 dalies b punkte nurodytais atvejais: kvietimas į renginį ar renginio, kuriame dalyvavo Parlamento narys, programa arba kiti patvirtinamieji dokumentai, įrodantys, kad ši kelionė susijusi tik su Parlamento nario įgaliojimų vykdymu, arba 22 straipsnio 2a dalyje nurodytu atveju – Parlamento nario pareiškimas, kuriame nurodoma, kad kelionė susijusi tik su Parlamento nario įgaliojimų vykdymu;

                                       b)

                                       10 straipsnio 1 dalies c punkte nurodytais atvejais: Parlamento nario pareiškimas, kuriame nurodoma, kad kelionė susijusi su Parlamento nario įgaliojimų vykdymu;“;

                           b)

                           Pridedamas šis punktas:

                                       „d)

                                       10 straipsnio 2a dalyje nurodytais atvejais: Tarybos kvietimas.“

               5.

               15 straipsnis pakeičiamas taip:
               „15 straipsnis
               Kompensuojamos išlaidos
               Kelionės išlaidos kompensuojamos atsižvelgiant į iš tiesų patirtas išlaidas neviršijant:

                           a)

                           verslo klasės įkainių, jei keliaujama lėktuvu;

                           b)

                           pirmos klasės įkainių, jei keliaujama traukiniu arba laivu;

                           c)

                           0,49 EUR – km, jei keliaujama automobiliu, ir prireikus pridedama kėlimosi keltu ar kitomis panašiomis transporto priemonėmis kaina.“

               6.

               17 straipsnio 4–7 dalys pakeičiamos taip:
               „4.   Kai Parlamento narys pradeda eiti pareigas arba pakeičia gyvenamąją vietą, jam turi būti pranešta, iki kurio oro uosto ir iki kurios stoties pagal šias Įgyvendinimo taisykles skaičiuojamas atstumas, taip pat kuris maršrutas laikomas tiesiausiu, t. y. trumpiausiu.
               5.   Parlamento narys, pateikdamas priežastis, gali bet kuriuo metu raštu pasiūlyti atsakingai tarnybai kitą maršrutą, kuriuo vykstant sutaupoma laiko arba kuris yra daug patogesnis, jei kelionės juo kaina nėra didesnė kaip 20 proc. Jei šiam maršrutui pritariama, juo pakeičiamas tiesiausias maršrutas, kaip apibrėžta pagal 3 dalį.
               Jei maršrutui nepritariama arba jei vykstant Parlamento nario pasiūlytu maršrutu kelionės kaina padidėja daugiau kaip 20 proc., klausimas perduodamas Generaliniam Sekretoriui, kuris, prieš priimdamas sprendimą, gali konsultuotis su kvestoriais.
               6.   Jei kelionė vyksta su pertrauka, kelionės išlaidos kompensuojamos nuo paskutinės išvykimo vietos. Kelionės pertrauka laikomas bet koks daugiau nei vieną naktį trunkantis sustojimas, neįskaitant šeštadienių, sekmadienių ir valstybinių švenčių, kurį daro Parlamento narys, vykdamas įprastu maršrutu į vieną iš Parlamento darbo vietų ar iš jos arba į posėdžio vietą ar iš jos.
               7.   Jei išvykimo arba atvykimo vieta nesutampa su Parlamento nario gyvenamąja vieta arba valstybės narės, kurioje jis išrinktas, sostine, kelionės išlaidos kompensuojamos iki tokios sumos, kokią Parlamento narys būtų sumokėjęs, jei būtų vykęs į savo gyvenamąją vietą arba iš jos tiesiausiu, t. y. trumpiausiu maršrutu.
               8.   Kai keliaujama iš darbo vietų ir (arba) posėdžių vietų į darbo vietas ir (arba) posėdžių vietas, mutatis mutandis taikomos 3 ir 7 dalys.
               9.   Laikantis šių Įgyvendinimo taisyklių įkainiai atnaujinami kas pusę metų – gegužės ir lapkričio mėnesiais.“.

               7.

               19 straipsnis iš dalies keičiamas taip:

                           a)

                           1 dalis pakeičiama taip:
                           „1.   Parlamento nariai, vykdami į kelionę Europos Sąjungoje, turi teisę gauti išmoką už kelionės atstumą, kuri skirta visoms su kelione susijusioms išlaidoms padengti. Tokia teise galima pasinaudoti tik tada, jei vykstama į pagrindinę kelionę, kuri apibrėžta 18 straipsnio 1 dalyje.“;

                           b)

                           2 dalis išbraukiama;

                           c)

                           3–5 dalys pakeičiamos taip:
                           „3.   Teisė į išmokas už kelionės atstumą ir trukmę nesuteikiama, jei vykstama į 10 straipsnio 1 dalies b ir c punktuose numatytas keliones arba 18 straipsnio 4 dalyje numatytais atvejais. Papildoma išmoka už kelionės atstumą ir trukmę nesuteikiama 17 straipsnio 6 dalyje numatytos arba bet kokios kitos kelionės pertraukos atveju.
                           4.   Išmokų už kelionės atstumą ir trukmę sumos:

                                       a)

                                       kai vykstama į Parlamento darbo vietas, nustatoma suma visai Parlamento nario kadencijai nuo jos pradžios, kuri peržiūrima tik pasikeitus adresui, bet nepriklauso nuo to, ar keičiasi kelionės maršrutas;

                                       b)

                                       kai vykstama į oficialių organų posėdžių vietas, pagal 10 straipsnio 1 dalies a punktą, 2 dalį ir 2a dalį šios sumos nustatomos kiekvienai kelionei atskirai.

                                 5.   Jei papildomos Parlamento nario patirtos kelionės išlaidos yra didesnės už išmoką už kelionės atstumą, jis, pateikęs patvirtinamuosius dokumentus, gali prašyti padengti skirtumą.“.

               8.

               20 straipsnio 2 dalis pakeičiama taip:
               „2.   Sumos apskaičiuojamos pagal trumpiausią atvykimo į darbo vietą arba parvykimo iš jos maršrutą iš Parlamento nario gyvenamosios vietos miesto centro į posėdžio vietą.
               Jei nėra galimybės apskaičiuoti kelionės išlaidų skaičiavimo pagrindu laikant kelionę traukiniu arba jei sunku nustatyti jos kainą, kelionės išlaidos apskaičiuojamos skaičiavimo pagrindu laikant keliones automobiliu.“.

               9.

               21 straipsnio 1 dalies d punktas pakeičiamas taip:

                           „d)

                           jei kelionė trunka ilgiau nei 6 valandas ir jos metu dėl deramai pagrįstų priežasčių nakvojama: visa 24 straipsnyje numatyta išmoka, kai pateikiami patvirtinamieji dokumentai.“.

               10.

               22 straipsnis iš dalies keičiamas taip:

                           a)

                           2 dalis pakeičiama taip:
                           „2.   Remiantis tuo, Parlamento nariai taip pat turi teisę, pateikę sąskaitų faktūrų originalus, prašyti padengti taksi, automobilio nuomos, viešbučio ir kitas susijusias išlaidas, patirtas jų oficialios veiklos laikotarpiu. Ši teisė taip pat taikoma vieną dieną iki oficialios veiklos pradžios ir vieną dieną jai pasibaigus.“;

                           b)

                           įterpiamos šios dalys:
                           „2a.   Kai Parlamento narys vyksta į vieną iš Parlamento darbo vietų tą savaitę, kai nevyksta jokia oficiali Europos Parlamento veikla, papildomas kelionės išlaidų kompensavimas apima tik kelionės išlaidas, įskaitant kelionės taksi iš oro uosto ar stoties į miestą ir atgal išlaidas ir viešbučio išlaidas.
                           2b.   Prie prašymų atlyginti išlaidas už keliones, kai vykstama dalyvauti veikloje Europos Parlamento frakcijos nario kvietimu, turi būti pridedami patvirtinamieji dokumentai, rodantys, kad kelionė buvo susijusi tik su Parlamento nario įgaliojimų vykdymu.
                           2c.   Parlamento nariai gali derinti įprastas keliones su papildomomis kelionėmis.
                           Jei visos papildomos kelionės vyksta Europos Sąjungos viduje, toji kelionės dalis, kuri prasideda arba baigiasi vienoje iš Parlamento darbo vietų arba posėdžio vietoje, kompensuojama pagal 10 straipsnio 1 dalies a punkte numatytą tvarką.
                           Jei dalis papildomos kelionės vyksta už Europos Sąjungos ribų, papildomos išlaidos, patirtos dėl to, kad Parlamento narys dėl šios papildomos kelionės nevyko tiesiausiu maršrutu, padengiamos iš jo papildomos kelionių išmokos, kaip nurodyta 1 dalyje.“.

               11.

               23 straipsnio esama dalis numeruojama „1“ ir pridedamos šios dalys:
               „2.   Kelionės išlaidos, patiriamos mieste naudojantis viešuoju transportu (įskaitant taksi), kompensuojamos remiantis įprastais patvirtinamaisiais transporto priemonių, kuriomis buvo naudojamasi, dokumentais. Kompensuojama suma dalijama iš sumos, mokėtinos už kilometrą kelionių automobiliu atvejais, o rezultatas atimamas iš kilometrų skaičiaus, kaip nurodyta 1 dalies b punkte.
               3.   Jei Parlamento narys, kurio gyvenamoji vieta, kaip nurodyta 17 straipsnio 2 dalyje, yra kitoje valstybėje narėje nei ta, kurioje jis išrinktas, vyksta vykdyti Parlamento nario įgaliojimų iš savo gyvenamosios vietos į valstybę narę, kurioje jis buvo išrinktas, pagal 1 dalies a ir b punktus laikoma, kad kelionės vyksta valstybėje narėje, kurioje narys buvo išrinktas.“.

               12.

               24 straipsnio 1 dalis papildoma šia pastraipa:
               „Tomis savaitėmis, kurios numatytos Parlamento išorinei veiklai, Parlamento nariai turi teisę ne daugiau kaip tris dienas gauti dienpinigius, išskyrus atvejus, kai dienpinigiai mokami pagal a ir b punktuose apibrėžtą tvarką, ir konkrečius 2009 m. spalio 19 d Biuro nurodytus atvejus.“.

               13.

               33 straipsnis iš dalies keičiamas taip:

                           a)

                           4 dalis pakeičiama taip:
                           „4.   Didžiausia mėnesio suma, skiriama 34 straipsnyje nurodyto viso personalo išlaidoms padengti, – 17 864 EUR. Nuo 2010 m. gegužės 1 d. ši suma – 19 364 EUR.“;

                           b)

                           Pridedama ši dalis:
                           „6.   Nepanaudota 4 dalyje nurodytos mėnesio sumos dalis, kuri buvo sukaupta finansinių metų pabaigoje, perkeliama į kitus finansinius metus, neviršijant minėtojoje dalyje nurodytos didžiausios mėnesio sumos.“

               14.

               36 straipsnio 6 dalis pakeičiama taip:
               „6.   Kai to reikia pagal aplinkybes, Parlamentas gali pagal darbo sutartį ir Parlamento nariui pateikus prašymą sumokėti 4 ir 5 dalyse numatyto mokėjimo avansą.
               Avansai taip pat gali būti naudojami siekiant padengti išlaidas, susijusias su trumpomis vietos padėjėjų kelionėmis. Tokiu atveju jiems išmokama fiksuoto dydžio suma, neviršijanti 100 EUR per mėnesį vienam padėjėjui. Jei patirtos išlaidos viršija numatytą didžiausią sumą, mokėjimų tarpininkai kartą per ketvirtį pateikia patvirtinamuosius dokumentus, kuriais pagrindžiamos patirtos išlaidos. Išimties atvejais vietoj šių dokumentų gali būti pateiktas pareiškimas.
               Už tokių avansų tinkamą įforminimą visiškai atsako mokėjimų tarpininkas; avansai įforminami vadovaujantis šiomis įgyvendinimo taisyklėmis ir taikomos nacionalinės teisės aktais.“.

               15.

               41 straipsnis iš dalies keičiamas taip:

                           a)

                           1 ir 2 dalys pakeičiamos taip:
                           „1.   Jei sudaryta 34 straipsnio 1 dalies b punkte arba 34 straipsnio 5 dalyje numatyta paslaugų sutartis, Parlamento narys arba mokėjimų tarpininkas Parlamento nario vardu, teikdamas prašymą kompensuoti išlaidas, privalo atsakingai tarnybai pateikti:

                                       a)

                                       paslaugų sutarties, kurią Parlamento narys sudarė su paslaugų teikėju ir kurioje aiškiai nurodytas paslaugų, kurios bus teikiamos, pobūdis, kopiją;

                                       b)

                                       sutarties, kurią Parlamento narys sudarė su pasirinktu mokėjimų tarpininku, kopiją.

                                 2.   Atlyginama už teikiamas paslaugas, kai Parlamento narys pateikia atsakingai tarnybai išsamią sąskaitą faktūrą, kurioje nurodomos paslaugų teikėjo iš tiesų suteiktos paslaugos.
                           Paslaugų teikėjas patvirtina, kad sąskaitos faktūros atitinka PVM reglamentuojančius taikytinos nacionalinės teisės aktus, ypač dėl reguliariai teikiamų paslaugų. Kai paslaugoms netaikomas PVM, paslaugų teikėjas nurodo šio PVM netaikymo teisinį pagrindą ir patvirtina, kad įvykdytos visos jo prievolės pagal nacionalinius teisės aktus.
                           Didžiausia suma, skiriama sumokėti už paslaugas, negali būti didesnė nei 25 proc. 33 straipsnio 4 dalyje numatytos sumos. Ši suma gali būti naudojama taikant kaupimo principą per metus.“;

                           b)

                           3 ir 4 dalys išbraukiamos.

               16.

               42 straipsnis pakeičiamas taip:
               „42 straipsnis
               Ypatingos išlaidos
               Kai vietinis (-ė) padėjėjas (-a), su kuriuo (-a) sudaryta darbo sutartis, dėl motinystės atostogų arba dėl sunkios ligos neina savo pareigų ilgiau kaip tris mėnesius, be 33 straipsnio 4 dalyje minimos sumos papildomai gali būti kompensuojama ta dalis su jos (jo) pakeitimu nuo trečiojo jos (jo) nedarbo mėnesio susijusių išlaidų, kurios nepadengiamos pagal atitinkamos valstybės socialinio draudimo sistemą darbuotojui (-ai) mokamomis išmokomis. Mokėjimų tarpininkas pateikia atsakingai tarnybai prašymą kompensuoti šias išlaidas, kurį pasirašo ir Parlamento narys.“

               17.

               44 straipsnis iš dalies pakeičiamas taip:

                           a)

                           Pavadinimas pakeičiamas taip:
                           „Prieiga prie vidinių paslaugų ir aprūpinimas įranga bei priemonėmis“;

                           b)

                           1 dalis pakeičiama taip:
                           „1.   Biuras nustato taisykles, reglamentuojančias Parlamento narių prieigą prie Parlamento vidinių paslaugų ir aprūpinimą įranga ir priemonėmis, ypač:

                                       —

                                       naudojimąsi tarnybiniais automobiliais,

                                       —

                                       Parlamento narių biurų įrangos skyrimą,

                                       —

                                       kompiuterinės ir telekomunikacijų įrangos skyrimą,

                                       —

                                       raštinės reikmenų skyrimą,

                                       —

                                       Parlamento narių ir frakcijų naudojimąsi patalpomis, kurios jiems skirtos Parlamento informacijos biuruose,

                                       —

                                       institutui, asociacijai ar fondui padovanoto arba palikto Parlamento narių archyvinio paveldo tvarkymą,

                                       —

                                       tvarką, pagal kurią Parlamento nariai, kurių įgaliojimai baigiasi EP kadencijos metu, gali iš Briuselyje ir Strasbūre esančių kabinetų iškraustyti savo asmeninius daiktus ir pervežti juos į savo kilmės šalį,

                                       —

                                       naudojimąsi tarnybiniais dviračiais,

                                       —

                                       Parlamento nariams skirtų kalbos ir kompiuterių kursų rengimą,

                                       —

                                       naudojimąsi medicinos tarnybos paslaugomis.“

               18.

               78 straipsnis iš dalies pakeičiamas taip:

                           a)

                           1 dalis išbraukiama;

                           b)

                           3 dalis pakeičiama taip:
                           „3.   Nukrypstant nuo 43 straipsnio d punkto, ne ilgesniu kaip Parlamento kadencijos laikotarpiu, prasidėjusiu po Statuto įsigaliojimo ir turint mintyje, kad visos būtinos mokestinės ir socialinio draudimo prievolės tinkamai įvykdytos, su Parlamento nario šeimos nariais iki 2008 m. liepos 1 d. tiesiogiai arba netiesiogiai sudarytos sutartys gali galioti.
                           Parlamento nariai privalo pateikti informaciją apie šias tiesiogiai ar netiesiogiai sudarytas sutartis savo finansinių interesų deklaracijoje.“

         2 straipsnis
   1.   Šis Sprendimas įsigalioja kitą dieną po jo paskelbimo Europos Sąjungos oficialiajame leidinyje.
   2.   Šis Sprendimas taikomas nuo tos pačios dienos, išskyrus šias nuostatas:

               a)

               1 straipsnio 1a, 13, 15a ir 18b dalis, kurios taikomos nuo 2009 m. liepos 14 d.;

               b)

               1 straipsnio 4a dalį (jei susiję su Įgyvendinimo taisyklių 14 straipsnio a punktu), 10 dalies a ir b punktus, (jei susiję su Įgyvendinimo taisyklių 22 straipsnio 2a ir 2c dalimis), 11 dalį (jei susiję su Įgyvendinimo taisyklių ir 23 straipsnio 2 dalimi) bei 12, 14 ir 16 dalis, kurios taikomos nuo 2010 m. sausio 1 d.

      (1)  2005 m. rugsėjo 28 d. Europos Parlamento sprendimas 2005/684/EB dėl Europos Parlamento narių statuto priėmimo (OL L 262, 2005 10 7, p. 1).

      (2)  Europos Parlamento biuro 2008 m. gegužės 19 d. ir liepos 9 d. Sprendimas dėl Europos Parlamento narių statuto įgyvendinimo taisyklių (OL C 159, 2009 7 13, p. 1).

      (3)  2009 m. gruodžio 23 d. Tarybos reglamentas (ES, Euratomas) Nr. 1296/2009, kuriuo nuo 2009 m. liepos 1 d. tikslinamas Europos Sąjungos pareigūnų ir kitų Europos Sąjungos tarnautojų darbo užmokestis ir pensijos bei jiems taikytini korekciniai koeficientai (OL L 348, 2009 12 29, p. 10).

      (4)  Bendrosios taisyklės dėl Europos Bendrijų pareigūnų sveikatos draudimo, patvirtintos visų institucijų (bendrą institucijų susitarimą 2005 m. lapkričio 24 d. patvirtino Europos Bendrijų Teisingumo Teismo Pirmininkas) ir nurodytos 1968 m. vasario 29 d. Tarybos reglamento (EEB, Euratomas, EAPB) Nr. 259/68, nustatančio Europos Bendrijų pareigūnų tarnybos nuostatus ir kitų tarnautojų įdarbinimo sąlygas bei Komisijos pareigūnams laikinai taikomas specialias priemones, 72 straipsnyje (OL L 56, 1968 3 4, p. 1).

      (5)  Komisijos 2007 m. liepos 2 d. sprendimas, nustatantis bendrąsias įgyvendinimo nuostatas, susijusias su sveikatos priežiūros išlaidų kompensavimu.

      (6)  OL L 56, 1968 3 4, p. 1.“;


title: 2009 m. liepos 3 d. Politinio ir saugumo komiteto sprendimas EUJUST LEX/1/2009 dėl Europos Sąjungos jungtinės teisinės valstybės misijos Irake EUJUST LEX misijos vadovo skyrimo

text:
4.8.2009

               LT

               Europos Sąjungos oficialusis leidinys

               L 202/82

      POLITINIO IR SAUGUMO KOMITETO SPRENDIMAS EUJUST LEX/1/2009
   2009 m. liepos 3 d.
   dėl Europos Sąjungos jungtinės teisinės valstybės misijos Irake EUJUST LEX misijos vadovo skyrimo
   (2009/596/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio trečią pastraipą,
   atsižvelgdamas į 2009 m. birželio 11 d. Tarybos bendruosius veiksmus 2009/475/BUSP dėl Europos Sąjungos jungtinės teisinės valstybės misijos Irake EUJUST LEX (1), ypač į jų 9 straipsnio 2 dalį,
   kadangi:

               (1)

               2009 m. birželio 11 d. Taryba priėmė Bendruosius veiksmus 2009/475/BUSP dėl Europos Sąjungos jungtinės teisinės valstybės misijos Irake EUJUST LEX. Tų bendrųjų veiksmų galiojimas baigiasi 2010 m. birželio 30 d.

               (2)

               Bendrųjų veiksmų 2009/475/BUSP 9 straipsnio 2 dalyje Politiniam ir saugumo komitetui suteikiami įgaliojimai priimti sprendimus dėl misijos vadovo skyrimo.

               (3)

               Stephen WHITE skirtinas misijos EUJUST LEX vadovu iki 2009 m. gruodžio 31 d.,

         NUSPRENDĖ:
   1 straipsnis
   Stephen WHITE skiriamas Europos Sąjungos jungtinės teisinės valstybės misijos Irake EUJUST LEX vadovu nuo 2009 m. liepos 1 d.
   2 straipsnis
   Šis sprendimas įsigalioja jo priėmimo dieną.
   Jis taikomas iki 2009 m. gruodžio 31 d.

      Priimta Briuselyje, 2009 m. liepos 3 d.

            Politinio ir saugumo komiteto vardu

            Pirmininkas

         O. SKOOG

      (1)  OL L 156, 2009 6 19, p. 57.


title: 1977 m. balandžio 5 d. valstybių narių vyriausybių atstovų sprendimas dėl laikinosios Audito Rūmų buveinės

text:
Svarbus teisinis pranešimas

|

41977D0323

Oficialusis leidinys L 104 , 28/04/1977 p. 0040 - 0040

		valstybių narių vyriausybių atstovų sprendimas1977 m. balandžio 5 d.dėl laikinosios Audito Rūmų buveinės(77/323/EEB, Euratomas, EAPB)VALSTYBIŲ NARIŲ VYRIAUSYBIŲ ATSTOVAI,atsižvelgdami į Europos Bendrijų jungtinės Tarybos ir jungtinės Komisijos steigimo sutartį, ypač į jos 37 straipsnį,atsižvelgdami į 1965 m. balandžio 8 d. Valstybių narių vyriausybių atstovų sprendimą dėl laikinosios tam tikrų Bendrijų institucijų ir departamentų buveinės [1], ypač į jo 10 straipsnį,atsižvelgdami į Komisijos nuomonę,kadangi, nepažeidžiant Europos anglių ir plieno bendrijos steigimo sutarties 77 straipsnio, Europos ekonominės bendrijos steigimo sutarties 216 straipsnio ir Europos atominės energijos bendrijos steigimo sutarties 189 straipsnio taikymo, būtina susitarti dėl Audito Rūmų, įsteigtų 1975 m. liepos 22 d. Sutartimi, iš dalies keičiančia tam tikras Europos Bendrijų steigimo sutarčių ir Europos Bendrijų jungtinės Tarybos ir jungtinės Komisijos steigimo sutarties finansines nuostatas, laikinosios darbo vietos,NUSPRENDĖ:1 straipsnisAudito Rūmų buveinės vieta yra Liuksemburge kaip laikinoji jų darbo vieta, kaip apibrėžta 1965 m. balandžio 8 d. Valstybių narių vyriausybių atstovų sprendime dėl laikinosios tam tikrų Bendrijų institucijų ir departamentų buveinės.2 straipsnisŠis sprendimas įsigalioja tą pačią dieną kaip 1975 m. liepos 22 d. Sutartis, iš dalies keičianti tam tikras Europos Bendrijų steigimo sutarčių ir Europos Bendrijų jungtinės Tarybos ir jungtinės Komisijos steigimo sutarties finansines nuostatas.Priimta Liuksemburge, 1977 m. balandžio 5 d.PirmininkasD. Owen[1] OL L 152, 1967 7 13, p. 18.--------------------------------------------------


title: 2011 m. kovo 23 d. ir lapkričio 14 d. Europos Parlamento biuro sprendimas, kuriuo iš dalies keičiamos Europos Parlamento narių statuto įgyvendinimo taisyklės

text:
16.11.2011

               LT

               Europos Sąjungos oficialusis leidinys

               C 335/12

         EUROPOS PARLAMENTO BIURO SPRENDIMAS
   2011 m. kovo 23 d. ir lapkričio 14 d.
   kuriuo iš dalies keičiamos Europos Parlamento narių statuto įgyvendinimo taisyklės
   2011/C 335/07
   EUROPOS PARLAMENTO BIURAS,
   atsižvelgdamas į Sutartį dėl Europos Sąjungos veikimo, ypač į jos 223 straipsnio 2 dalį,
   atsižvelgdamas į Europos Parlamento narių statutą (1),
   atsižvelgdamas į Europos Parlamento darbo tvarkos taisyklių 8 ir 23 straipsnius,
   kadangi:

               (1)

               jei Parlamento nariai naudojasi taksi paslaugomis Parlamento darbo vietose tomis savaitėmis, kai nevyksta jokia oficiali Europos Parlamento veikla, išlaidos turėtų būti kompensuojamos pagal tas pačias taisykles, kurios taikomos kelionėms taksi paprastomis darbo savaitėmis;

               (2)

               jei Parlamento nariai keliauja ne Europos Sąjungos teritorijoje, kad galėtų dalyvauti oficialioje veikloje, jiems dažnai reikia padengti vizų ir susijusias išlaidas. Atsižvelgiant į tai, kad šios išlaidos atsiranda keliaujant tarnybiniais reikalais, Parlamento nariai turėtų gauti šių išlaidų kompensaciją, jei pateikia reikalingus patvirtinamuosius dokumentus. Tai apimantis taisyklių pakeitimas turėtų būti taikomas nuo 2012 m. sausio 1 d., siekiant užtikrinti, kad visos tų pačių metų kelionės būtų vertinamos vienodai;

               (3)

               susidarius tam tikroms aplinkybėms tarnybinių kelionių metu Parlamento nariai turi teisę gauti repatriacijos išlaidų kompensaciją. Be to, kadangi dėl repatriacijos gali atsirasti papildomų išlaidų, būtų tikslinga numatyti, kad ir jos būtų kompensuojamos. Siekdamas įvykdyti šį įsipareigojimą, Parlamentas turėtų apsidrausti. Draudimo polisas turėtų įsigalioti nuo atitinkamos nuostatos taikymo pradžios dienos;

               (4)

               tais atvejais, kai atsižvelgdami į atitinkamoje valstybėje narėje nusistovėjusią praktiką, Parlamento nariai savo vietos padėjėjams nusprendė mokėti tokio dydžio išeitines pašalpas, kurios viršija įstatymuose numatytas minimalias pašalpas, šie nariai, siekdami padengti susijusias išlaidas, gali pavesti savo mokėjimų tarpininkui atidėti dalį Parlamento narių padėjėjų išmokos ir perkelti sukauptą sumą į kitus finansinius metus, jei laikomasi visų numatytų sąlygų. Būtų tikslinga šio sprendimo atitinkamą nuostatą taikyti nuo 2009 m. liepos 14 d.,

         PRIĖMĖ ŠĮ SPRENDIMĄ:
   1 straipsnis
   Europos Parlamento narių statuto įgyvendinimo taisyklės (2) iš dalies keičiamos taip:

               1.

               22 straipsnio 2a dalis pakeičiama taip:
               „2a.   Kai Parlamento narys vyksta į vieną iš Parlamento darbo vietų tą savaitę, kai nevyksta jokia oficiali Europos Parlamento veikla, papildomų kelionės išlaidų kompensavimas apima tik kelionės išlaidas, įskaitant kelionės taksi išlaidas, laikantis Biuro patvirtintose Europos Parlamento narių naudojimosi tarnybiniais automobiliais taisyklėse nustatytų ribų, ir viešbučio išlaidas.“

               2.

               24 straipsnio 3 dalyje įterpiamas šis punktas:

                           „ba)

                           kompensuojami mokesčiai už vizas ir su tuo susijusios išlaidos, jei pateikiami patvirtinamieji dokumentai;“

               3.

               29 straipsnis iš dalies keičiamas taip:

                           a)

                           antraštė pakeičiama taip:
                           „Pagalba Parlamento nariams tarnybinių kelionių metu“;

                           b)

                           1 dalis pakeičiama taip:
                           „1.   Parlamento narys, kuris 10 straipsnio 1 dalies a punkte ir šio straipsnio 2 bei 2a dalyse nurodytos tarnybinės kelionės metu suserga sunkia liga, patiria nelaimingą atsitikimą arba kuriam nenumatytos aplinkybės sutrukdo tinkamai atlikti kelionę, turi teisę gauti Parlamento pagalbą. Ta pagalba apima repatriacijos organizavimą ir atsakomybės prisiėmimą dėl su tuo susijusių išlaidų apmokėjimo. Parlamento narys arba prireikus jo atstovas gali prašyti organizuoti repatriaciją į vieną iš Parlamento darbo vietų arba nario gyvenamąją vietą.“;

                           c)

                           3 dalis pakeičiama taip:
                           „3.   Parlamentas apsidraudžia, kad įvykdytų savo įsipareigojimus dėl pagalbos. 1 ir 2 dalyse nurodytos Parlamento narių teisės įgyvendinamos draudimo polise numatytomis sąlygomis.“;

                           d)

                           pridedama ši dalis:
                           „4.   Draudimo polisas apima, inter alia, išlaidas dėl šios pagalbos:

                                       —

                                       pagalba sunkiai susirgus, įvykus nelaimingam atsitikimui ar mirus Parlamento nariui,

                                       —

                                       pagalba ir pirmalaikė kelionė atgal įvykus gaivalinei nelaimei ar dideliems viešosios tvarkos pažeidimams, sunkiai susirgus, įvykus nelaimingam atsitikimui ar mirus Parlamento nario šeimos nariui,

                                       —

                                       logistinė ir administracinė pagalba praradus dokumentus arba įvykus dokumentų vagystei,

                                       —

                                       pagalba Parlamento nariui prieš jį pradėto teismo proceso metu,

                                       —

                                       papildomas gyvybės ir netekto darbingumo draudimas (nesumokėtas likutis)“

               4.

               40 straipsnis papildomas šia dalimi:
               „5.   Parlamento nariai, siekdami padengti su darbo sutarties nutraukimu susijusias išlaidas, kurios negali būti padengiamos pagal 1–4 dalis, gali pavesti savo mokėjimų tarpininkui atidėti dalį 33 straipsnio 4 dalyje nurodytų lėšų ir perkelti jas į kitus finansinius metus, jei laikomasi šių sąlygų:

                           a)

                           Parlamento narys pateikė atitinkamus įrodomuosius rašytinius dokumentus, kad su darbo sutartimi susijusiame sektoriuje už Europos Parlamento ribų ir Europos Parlamento nariui nedarant jokios įtakos esama nusistovėjusios praktikos, pagal kurią mokamos išeitinės pašalpos viršija įstatymuose numatytą minimalią pašalpą;

                           b)

                           dėl išeitinės pašalpos, atitinkančios a punkte nurodytą praktiką, buvo susitarta vietos padėjėjo darbo sutartyje. Suma, dėl kurios buvo susitarta, jokiu atveju negali viršyti vieno mėnesio darbo užmokesčio sumos už kiekvienus dirbtus darbo metus;

                           c)

                           kiekvienam darbuotojui atidėta suma deklaruojama kasmet įforminant išlaidas pagal 39 straipsnyje nustatytą procedūrą. Mokėjimų tarpininkas atidaro atskirą banko sąskaitą šioms lėšoms kaupti ir kiekvienais metais pateikia banko ataskaitą, kad būtų galima įforminti išlaidas. Kiekvienais finansiniais metais mokėjimų tarpininkas gali atidėti tik tokią sumą, kuri atitinka darbo laikotarpius, kurie prasideda atitinkamos Parlamento kadencijos metu ir tęsiasi iki atitinkamų finansinių metų pabaigos arba jeigu sutartis pasibaigia tais metais – iki sutarties pabaigos. Palūkanos už atidėtas sumas deklaruojamos metinio išlaidų įforminimo procedūros metu. Bet koks perviršis arba nepanaudotos lėšos grąžinamos Parlamentui kasmet ir pasibaigus atitinkamai darbo sutarčiai.“

         2 straipsnis
   1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   2.   Šis sprendimas taikomas nuo tos pačios dienos, išskyrus šias nuostatas:

               a)

               1 straipsnio 2 punktas taikomas nuo 2012 m. sausio 1 d.;

               b)

               1 straipsnio 4 punktas taikomas nuo 2009 m. liepos 14 d.

      (1)  2005 m. rugsėjo 28 d. Europos Parlamento sprendimas 2005/684/EB, Euratomas, kuriuo patvirtinamas Europos Parlamento narių statutas (OL L 262, 2005 10 7, p. 1).

      (2)  Europos Parlamento biuro 2008 m. gegužės 19 d. ir birželio 9 d. sprendimas dėl Europos Parlamento narių statuto įgyvendinimo taisyklių (OL C 159, 2009 7 13, p. 1).


title: 2012 m. birželio 25 d. Tarybos sprendimas 2012/326/BUSP, kuriuo pratęsiamas Europos Sąjungos specialiojo įgaliotinio Pietų Kaukaze ir krizės Gruzijoje klausimais įgaliojimų terminas

text:
26.6.2012

               LT

               Europos Sąjungos oficialusis leidinys

               L 165/53

         TARYBOS SPRENDIMAS 2012/326/BUSP
   2012 m. birželio 25 d.
   kuriuo pratęsiamas Europos Sąjungos specialiojo įgaliotinio Pietų Kaukaze ir krizės Gruzijoje klausimais įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. rugpjūčio 25 d. Taryba priėmė Sprendimą 2011/518/BUSP (1), kuriuo Philippe LEFORT paskirtas Europos Sąjungos specialiuoju įgaliotiniu (toliau – ES specialusis įgaliotinis) Pietų Kaukaze ir krizės Gruzijoje klausimais. ES specialiojo įgaliotinio įgaliojimai baigiasi 2012 m. birželio 30 d.;

               (2)

               ES specialiojo įgaliotinio įgaliojimai turėtų būti pratęsti tolesniam 12 mėnesių laikotarpiui;

               (3)

               ES specialusis įgaliotinis įgaliojimus vykdys tokiomis aplinkybėmis, kurios gali pablogėti ir galėtų sutrukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   ES specialiojo įgaliotinio Pietų Kaukaze ir krizės Gruzijoje klausimais Philippe LEFORT įgaliojimai pratęsiami iki 2013 m. birželio 30 d. ES specialiojo įgaliotinio įgaliojimų terminas gali būti nutrauktas anksčiau, jei Taryba, remdamasi Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, priims tokį sprendimą.
   2 straipsnis
   Politikos tikslai
   ES specialiojo įgaliotinio įgaliojimai grindžiami su Pietų Kaukazu susijusios Sąjungos politikos tikslais, įskaitant tikslus, nustatytus 2008 m. rugsėjo 1 d. Briuselyje įvykusio neeilinio Europos Vadovų Tarybos susitikimo išvadose ir 2008 m. rugsėjo 15 d. Tarybos išvadose, taip pat 2012 m. vasario 27 d. išvadose. Tie tikslai yra:

               a)

               remiantis esamais mechanizmais, įskaitant Europos saugumo ir bendradarbiavimo organizaciją (toliau – ESBO) ir jos Minsko grupę, regione vykdyti konfliktų prevenciją, padėti taikiai sureguliuoti jame kilusius konfliktus, įskaitant krizę Gruzijoje ir konfliktą Kalnų Karabache, skatinant pabėgėlių ir šalies viduje perkeltųjų asmenų grįžimą, taip pat kitomis atitinkamomis priemonėmis, ir remti tokio sureguliavimo įgyvendinimą laikantis tarptautinės teisės principų;

               b)

               konstruktyviai bendrauti su pagrindiniais suinteresuotais veikėjais regiono klausimais;

               c)

               skatinti ir remti tolesnį Armėnijos, Azerbaidžano ir Gruzijos ir, atitinkamais atvejais, jų kaimyninių šalių tarpusavio bendradarbiavimą;

               d)

               didinti Sąjungos veiksmingumą ir matomumą regione.

         3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               regione plėtoti ryšius su vyriausybėmis, parlamentais, kitais svarbiausiais politikos subjektais, teismais ir pilietine visuomene;

               b)

               skatinti regiono valstybes bendradarbiauti bendro intereso regioniniais klausimais, pavyzdžiui, bendrų grėsmių saugumui, kovos su terorizmu, neteisėta prekyba ir organizuotu nusikalstamumu klausimais;

               c)

               padėti taikiai sureguliuoti konfliktus laikantis tarptautinės teisės principų ir, glaudžiai bendradarbiaujant su Jungtinėmis Tautomis, ESBO ir jos Minsko grupe, sudaryti palankesnes sąlygas tokiam sureguliavimui įgyvendinti;

               d)

               krizės Gruzijoje klausimais:

                           i)

                           padėti rengiantis tarptautinėms diskusijoms, vykstančioms pagal 2008 m. rugpjūčio 12 d. susitarimo 6 punktą (Ženevos tarptautinis dialogas) ir jo 2008 m. rugsėjo 8 d. įgyvendinimo priemones, įskaitant diskusijas dėl susitarimų dėl saugumo ir stabilumo regione, dėl pabėgėlių ir šalies viduje perkeltųjų asmenų klausimo sprendimo remiantis tarptautiniu lygiu pripažintais principais, dėl kitų šalių bendru susitarimu sutartų klausimų;

                           ii)

                           prisidėti nustatant Sąjungos poziciją bei ES specialiojo įgaliotinio lygiu jai atstovauti i papunktyje nurodytų diskusijų metu ir

                           iii)

                           sudaryti palankesnes sąlygas 2008 m. rugpjūčio 12 d. susitarimui ir jo 2008 m. rugsėjo 8 d. įgyvendinimo priemonėms įgyvendinti;

               e)

               sudaryti palankesnes sąlygas rengti ir įgyvendinti pasitikėjimo stiprinimo priemones;

               f)

               prireikus padėti rengti Sąjungos paramą, skirtą galimai išspręsti konfliktą;

               g)

               intensyvinti Sąjungos dialogą su pagrindiniais susijusiais veikėjais regiono klausimais;

               h)

               padėti Sąjungai toliau plėtoti visapusišką politiką Pietų Kaukazo klausimais;

               i)

               vykdant šiame straipsnyje nustatytą veiklą, prisidėti įgyvendinant ES žmogaus teisių politiką ir Sąjungos žmogaus teisių gaires, ypač jų aspektus dėl vaikų ir moterų nuo konfliktų nukentėjusiose vietovėse, pirmiausia stebint pokyčius šioje srityje ir reaguojant į juos.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   Politinis ir saugumo komitetas (PSK) palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia pasitelkęs šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiklą glaudžiai koordinuoja su Europos išorės veiksmų tarnyba (toliau – EIVT) ir jos atitinkamais padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2012 m. liepos 1 d. iki 2013 m. birželio 30 d. susijusioms išlaidoms padengti skiriama orientacinė finansavimo suma yra 2 000 000 EUR.
   2.   Iš 1 dalyje nustatytos sumos finansuojamos išlaidos padengiamos nuo 2012 m. liepos 1 d. Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai ta valstybė narė, Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti ES specialiajam įgaliotiniui. Pagal sutartį pasamdyti kitų šalių darbuotojai turi turėti vienos iš valstybių narių pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, siunčiančiajai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir ES specialiojo įgaliotinio personalo privilegijos ir imunitetai
   Su priimančiąja šalimi ar šalimis atitinkamai susitariama dėl ES specialiojo įgaliotinio ir ES specialiojo įgaliotinio personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir Komisija šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir ES specialiojo įgaliotinio darbuotojų grupės nariai laikosi saugumo principų ir būtiniausių standartų, nustatytų 2011 m. kovo 31 d. Tarybos sprendimu 2011/292/ES dėl ES įslaptintos informacijos apsaugai užtikrinti skirtų saugumo taisyklių (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos Generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos regione ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas savo įgaliojimų ir atsižvelgdamas į saugumo padėtį jo atsakomybei priskirtoje geografinėje teritorijoje, imasi visų praktiškai įgyvendinamų priemonių viso tiesiogiai jam pavaldaus personalo saugumui užtikrinti, visų pirma:

               a)

               sudarydamas misijai skirtą saugumo planą, grindžiamą EIVT gairėmis, kuriame numatomos misijai skirtos fizinės, organizacinės ir procedūrinės saugumo priemonės, reglamentuojančios saugaus personalo atvykimo į misijos teritoriją ir judėjimo toje teritorijoje valdymą bei saugumo incidentų valdymą, ir numatomas nenumatytų atvejų planas ir misijos evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl misijos teritorijoje esančių sąlygų;

               c)

               užtikrindamas, kad prieš atvykstant arba atvykus į misijos teritoriją būtų organizuotas visų ES specialiojo įgaliotinio darbuotojų grupės narių, kurie turi būti dislokuoti už Sąjungos ribų, įskaitant vietoje pasamdytus darbuotojus, atitinkamas mokymas saugumo klausimais, atsižvelgiant į EIVT nustatytą rizikos lygį misijos teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis PSK ir vyriausiajam įgaliotiniui reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos raštu platinamos per COREU tinklą. PSK ar vyriausiajam įgaliotiniui rekomendavus, ES specialusis įgaliotinis gali teikti ataskaitas Užsienio reikalų tarybai.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir efektyvumo ir padeda užtikrinti, kad visos Sąjungos priemonės ir valstybių narių veiksmai būtų naudojami suderintai, siekiant Sąjungos tikslų. ES specialiojo įgaliotinio veiksmai derinami su Komisijos veiksmais. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Vietos lygiu glaudus ryšys palaikomas su Sąjungos delegacijų vadovais ir valstybių narių atstovybių vadovais, kurie deda visas pastangas, kad padėtų ES specialiajam įgaliotiniui vykdyti jo įgaliojimus. ES specialusis įgaliotinis, glaudžiai bendradarbiaudamas su Sąjungos delegacijos Gruzijoje vadovu, vietoje teikia politines rekomendacijas Europos Sąjungos stebėsenos misijos Gruzijoje (EUMM Georgia) vadovui. ES specialusis įgaliotinis ir EUMM Georgia civilinis operacijos vadas prireikus konsultuojasi tarpusavyje. ES specialusis įgaliotinis vietos lygiu taip pat palaiko ryšius su kitais tarptautiniais bei regioniniais subjektais.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip 2012 m. gruodžio mėn. pabaigoje ES specialusis įgaliotinis pateikia Tarybai, vyriausiajam įgaliotiniui ir Komisijai pažangos ataskaitą, o pasibaigus ES specialiojo įgaliotinio įgaliojimų terminui – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Liuksemburge 2012 m. birželio 25 d.

            Tarybos vardu

            Pirmininkė

         C. ASHTON

      (1)  OL L 221, 2011 8 27, p. 5.

      (2)  OL L 141, 2011 5 27, p. 17.


title: 2014/298/ES: 2014 m. gegužės 22 d. Komisijos sprendimas dėl atitinkamų Sąjungos susitarimų dėl readmisijos, sudarytų su Ypatinguoju Administraciniu Kinijos Liaudies Respublikos Regionu Makao, Albanijos Respublika, Šri Lankos Demokratine Socialistine Respublika, Rusijos Federacija, Juodkalnijos Respublika, Serbijos Respublika, Bosnija ir Hercegovina, buvusiąja Jugoslavijos Makedonijos Respublika, Moldovos Respublika, Pakistano Islamo Respublika ir Gruzija, taikymo Airijai patvirtinimo

text:
23.5.2014

               LT

               Europos Sąjungos oficialusis leidinys

               L 155/22

         KOMISIJOS SPRENDIMAS
   2014 m. gegužės 22 d.
   dėl atitinkamų Sąjungos susitarimų dėl readmisijos, sudarytų su Ypatinguoju Administraciniu Kinijos Liaudies Respublikos Regionu Makao, Albanijos Respublika, Šri Lankos Demokratine Socialistine Respublika, Rusijos Federacija, Juodkalnijos Respublika, Serbijos Respublika, Bosnija ir Hercegovina, buvusiąja Jugoslavijos Makedonijos Respublika, Moldovos Respublika, Pakistano Islamo Respublika ir Gruzija, taikymo Airijai patvirtinimo

      (2014/298/ES)

   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 331 straipsnio 1 dalį,
   kadangi:

               (1)

               Sąjunga sudarė susitarimus dėl readmisijos su Ypatinguoju Administraciniu Kinijos Liaudies Respublikos Regionu Makao (Tarybos sprendimu 2004/424/EB (1)), Albanijos Respublika (Tarybos sprendimu 2005/809/EB (2)), Šri Lankos Demokratine Socialistine Respublika (Tarybos sprendimu 2005/372/EB (3)), Rusijos Federacija (Tarybos sprendimu 2007/341/EB (4)), Juodkalnijos Respublika (Tarybos sprendimu 2007/818/EB (5)), Serbijos Respublika (Tarybos sprendimu 2007/819/EB (6)), Bosnija ir Hercegovina (Tarybos sprendimu 2007/820/EB (7)), buvusiąja Jugoslavijos Makedonijos Respublika (Tarybos sprendimu 2007/817/EB (8)), Moldovos Respublika (Tarybos sprendimu 2007/826/EB (9)), Pakistano Islamo Respublika (Tarybos sprendimu 2010/649/ES (10)) ir Gruzija (Tarybos sprendimu 2011/118/ES (11));

               (2)

               pagal Protokolo dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius, Airija nedalyvavo sudarant atitinkamus susitarimus dėl readmisijos, todėl jie nėra jai privalomi ar taikomi;

               (3)

               pagal to protokolo 4 straipsnį Airija 2013 m. gruodžio 11 d. raštu pranešė Komisijai apie ketinimą taikyti šiuos susitarimus ir jų laikytis;

               (4)

               Komisija turėtų raštu pranešti trečiosioms suinteresuotosioms šalims, kad Airija nusprendė laikytis minėtų susitarimų,

         PRIĖMĖ ŠĮ SPRENDIMĄ:
   1 straipsnis
   Pagal šį sprendimą Airijai bus taikomi šie Sąjungos sudaryti susitarimai dėl readmisijos:

               a)

               Sprendimu 2004/424/EB sudarytas susitarimas su Ypatinguoju Administraciniu Kinijos Liaudies Respublikos Regionu Makao,

               b)

               Sprendimu 2005/809/EB sudarytas susitarimas su Albanijos Respublika,

               c)

               Sprendimu 2005/372/EB sudarytas susitarimas su Šri Lankos Demokratine Socialistine Respublika,

               d)

               Sprendimu 2007/341/EB sudarytas susitarimas su Rusijos Federacija,

               e)

               Sprendimu 2007/818/EB sudarytas susitarimas su Juodkalnijos Respublika,

               f)

               Sprendimu 2007/819/EB sudarytas susitarimas su Serbijos Respublika,

               g)

               Sprendimu 2007/820/EB sudarytas susitarimas su Bosnija ir Hercegovina,

               h)

               Sprendimu 2007/817/EB sudarytas susitarimas su buvusiąja Jugoslavijos Makedonijos Respublika,

               i)

               Sprendimu 2007/826/EB sudarytas susitarimas su Moldovos Respublika,

               j)

               Sprendimu 2010/649/ES sudarytas susitarimas su Pakistano Islamo Respublika,

               k)

               Sprendimu 2011/118/ES sudarytas susitarimas su Gruzija.

         2 straipsnis
   Komisija praneša visoms 1 straipsnyje paminėtoms susitarimo šalimis esančioms trečiosioms šalims, kad atitinkamas susitarimas, sudarytas su šia trečiąja šalimi, taikomas Airijai.
   Visi atitinkami susitarimai taikomi Airijai nuo antro mėnesio po to, kai trečioji šalis gavo pranešimą, pirmosios dienos.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2014 m. gegužės 22 d.

            Komisijos vardu

            Pirmininkas

         José Manuel BARROSO

      (1)  2004 m. balandžio 21 d. Tarybos sprendimas 2004/424/EB dėl Susitarimo tarp Europos bendrijos ir Kinijos Liaudies Respublikos specialaus administracinio regiono Makao dėl priėmimo atgal gyvenančių be leidimo asmenų (readmisijos) sudarymo (OL L 143, 2004 4 30, p. 97).

      (2)  2005 m. lapkričio 7 d. Tarybos sprendimas 2005/809/EB dėl Europos bendrijos ir Albanijos Respublikos susitarimo dėl be leidimo gyvenančių asmenų readmisijos sudarymo (OL L 304, 2005 11 23, p. 14).

      (3)  2005 m. kovo 3 d. Tarybos sprendimas 2005/372/EB dėl Europos bendrijos ir Šri Lankos Demokratinės Socialistinės Respublikos susitarimo dėl be leidimo gyvenančių asmenų readmisijos sudarymo (OL L 124, 2005 5 17, p. 41).

      (4)  2007 m. balandžio 19 d. Tarybos sprendimas 2007/341/EB dėl Europos bendrijos ir Rusijos Federacijos susitarimo dėl readmisijos sudarymo (OL L 129, 2007 5 17, p. 38).

      (5)  2007 m. lapkričio 8 d. Tarybos sprendimas 2007/818/EB dėl Europos bendrijos ir Juodkalnijos Respublikos susitarimo dėl neteisėtai gyvenančių asmenų readmisijos sudarymo (OL L 334, 2007 12 19, p. 25).

      (6)  2007 m. lapkričio 8 d. Tarybos sprendimas 2007/819/EB dėl Europos bendrijos ir Serbijos Respublikos susitarimo dėl neteisėtai gyvenančių asmenų readmisijos sudarymo (OL L 334, 2007 12 19, p. 45).

      (7)  2007 m. lapkričio 8 d. Tarybos sprendimas 2007/820/EB dėl Europos bendrijos ir Bosnijos ir Hercegovinos susitarimo dėl neteisėtai gyvenančių asmenų readmisijos sudarymo (OL L 334, 2007 12 19, p. 65).

      (8)  2007 m. lapkričio 8 d. Tarybos sprendimas 2007/817/EB dėl Europos bendrijos ir buvusiosios Jugoslavijos Makedonijos Respublikos susitarimo dėl neteisėtai gyvenančių asmenų readmisijos sudarymo (OL L 334, 2007 12 19, p. 1).

      (9)  2007 m. lapkričio 22 d. Tarybos sprendimas 2007/826/EB dėl Europos bendrijos ir Moldovos Respublikos susitarimo dėl neteisėtai gyvenančių asmenų readmisijos sudarymo (OL L 334, 2007 12 19, p. 148).

      (10)  2010 m. spalio 7 d. Tarybos sprendimas 2010/649/ES dėl Europos bendrijos ir Pakistano Islamo Respublikos susitarimo dėl neteisėtai gyvenančių asmenų readmisijos sudarymo (OL L 287, 2010 11 4, p. 50).

      (11)  2011 m. sausio 18 d. Tarybos sprendimas 2011/118/ES dėl Europos Sąjungos ir Gruzijos susitarimo dėl neteisėtai gyvenančių asmenų readmisijos sudarymo (OL L 52, 2011 2 25, p. 45).


title: 2016 m. spalio 17 d. Tarybos sprendimas (ES) 2016/1860, kuriuo skiriami Regionų komiteto du Italijos Respublikos pasiūlyti nariai ir Italijos Respublikos pasiūlytas pakaitinis narys

text:
20.10.2016

               LT

               Europos Sąjungos oficialusis leidinys

               L 284/31

         TARYBOS SPRENDIMAS (ES) 2016/1860
   2016 m. spalio 17 d.
   kuriuo skiriami Regionų komiteto du Italijos Respublikos pasiūlyti nariai ir Italijos Respublikos pasiūlytas pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Italijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.2015 m. gruodžio 16 d. Tarybos sprendimu (ES) 2015/2361 (4) vietoj Ignazio MARINO nariu buvo paskirtas Antonio DECARO, o vietoj Antonio DECARO pakaitiniu nariu buvo paskirtas Andrea BALLARÈ. 2016 m. balandžio 21 d. Tarybos sprendimu (ES) 2016/643 (5) Mauro D'ATTIS buvo pakartotinai paskirtas į Regionų komitetą atsižvelgiant į jo naujus įgaliojimus. 2016 m. rugsėjo 12 d. Tarybos sprendimu (ES) 2016/1670 (6) Andrea BALLARÈ buvo pakartotinai paskirtas į Regionų komitetą atsižvelgiant į jo naujus įgaliojimus;

               (2)

               pasibaigus Mauro D'ATTIS ir Antonio DECARO kadencijai tapo laisvos dvi Regionų komiteto narių vietos;

               (3)

               Andrea BALLARÈ paskyrus Regionų komiteto nariu tapo laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. į Regionų komitetą skiriami:

               a)

               nariais:

                           —

                           Mauro D'ATTIS, Consigliere del Comune di Brindisi (BR) (įgaliojimų pakeitimas),

                           —

                           Andrea BALLARÈ, Consigliere del Comune di Novara (NO),

                     ir

               b)

               pakaitiniu nariu:

                           —

                           Antonio DECARO, Sindaco del Comune di Bari (BA).

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2016 m. spalio 17 d.

            Tarybos vardu

            Pirmininkas

         L. SÓLYMOS

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).

      (4)  2015 m. gruodžio 16 d. Tarybos sprendimas (ES) 2015/2361, kuriuo skiriamas Regionų komiteto Italijai atstovaujantis narys ir Italijai atstovaujantis pakaitinis narys (OL L 331, 2015 12 17, p. 29).

      (5)  2016 m. balandžio 21 d. Tarybos sprendimas (ES) 2016/643, kuriuo skiriamas Regionų komiteto Italijos Respublikos pasiūlytas narys (OL L 108, 2016 4 23, p. 35).

      (6)  2016 m. rugsėjo 12 d. Tarybos sprendimas (ES) 2016/1670, kuriuo skiriami Regionų komiteto Italijos Respublikos pasiūlytas narys ir du Italijos Respublikos pasiūlyti pakaitiniai nariai (OL L 249, 2016 9 16, p. 37).


title: 2012/435/ES: 2012 m. liepos 24 d. Tarybos sprendimas dėl Europos Sąjungos ir Rusijos Federacijos susitarimo pasikeičiant laiškais dėl eksporto muitų žaliavoms nustatymo ar padidinimo sudarymo

text:
27.7.2012

               LT

               Europos Sąjungos oficialusis leidinys

               L 200/2

         TARYBOS SPRENDIMAS
   2012 m. liepos 24 d.
   dėl Europos Sąjungos ir Rusijos Federacijos susitarimo pasikeičiant laiškais dėl eksporto muitų žaliavoms nustatymo ar padidinimo sudarymo
   (2012/435/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               remiantis Tarybos sprendimu 2012/108/ES (1), 2011 m. gruodžio 16 d. buvo pasirašytas Europos Sąjungos ir Rusijos Federacijos susitarimas pasikeičiant laiškais dėl eksporto muitų žaliavoms nustatymo ar padidinimo (Susitarimas), su sąlyga, kad jis bus sudarytas;

               (2)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos ir Rusijos Federacijos susitarimas pasikeičiant laiškais dėl eksporto muitų žaliavoms nustatymo ar padidinimo patvirtinamas Sąjungos vardu (2).
   2 straipsnis
   Tarybos Pirmininkas paskiria asmenį (-is), kuris (-ie) įgaliojamas (-i) Sąjungos vardu pagal Susitarimą pateikti pranešimą ir taip išreikšti Sąjungos sutikimą laikytis Susitarimo (3).
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. liepos 24 d.

            Tarybos vardu

            Pirmininkas

         A. D. MAVROYIANNIS

      (1)  OL L 57, 2012 2 29, p. 52.

      (2)  Susitarimas paskelbtas OL L 57, 2012 2 29, p. 53 kartu su sprendimu dėl pasirašymo.

      (3)  Tarybos Generalinis sekretoriatas paskelbs Susitarimo įsigaliojimo datą Europos Sąjungos oficialiajame leidinyje.


title: 2006/881/BUSP 2006 m. lapkričio 30 d. Taryboje posėdžiavusių valstybių narių vyriausybių atstovų Sprendimas, adaptuojantis Sprendimą 96/409/BUSP dėl laikinojo kelionės dokumento nustatymo siekiant atsižvelgti į Bulgarijos ir Rumunijos stojimą į Europos Sąjungą

text:
20.12.2006

               LT

               Europos Sąjungos oficialusis leidinys

               L 363/422

         TARYBOJE POSĖDŽIAVUSIŲ VALSTYBIŲ NARIŲ VYRIAUSYBIŲ ATSTOVŲ SPRENDIMAS
   2006 m. lapkričio 30 d.
   adaptuojantis Sprendimą 96/409/BUSP dėl laikinojo kelionės dokumento nustatymo siekiant atsižvelgti į Bulgarijos ir Rumunijos stojimą į Europos Sąjungą
   (2006/881/BUSP)
   TARYBOJE POSĖDŽIAVĘ EUROPOS SĄJUNGOS VALSTYBIŲ NARIŲ VYRIAUSYBIŲ ATSTOVAI,
   kadangi:
   būtina atlikti Sprendimo 96/409/BUSP (1) tam tikras adaptacijas siekiant atsižvelgti į Bulgarijos ir Rumunijos stojimą į Europos Sąjungą,
   NUSPRENDĖ:
   1 straipsnis
   Sprendimas 96/409/BUSP iš dalies keičiamas taip:

               a)

               I priede po „PRÍLOHA I“ įrašoma:
               „— ПРИЛОЖЕНИЕ 1 — ANEXA I“;

               b)

               I priede po „EURÓPSKA ÚNIA“ įrašoma:
               „, ЕВРОПЕЙСКИ СЪЮЗ, UNIUNEA EUROPEANĂ“;

               c)

               I priede po „CESTOVNÝ PREUKAZ“ įrašoma:
               „, ВРЕМЕНЕН ПАСПОРТ ЗА ЗАВРЪЩАНЕ В РЕПУБЛИКА БЪЛГАРИЯ, DOCUMENT DE CĂLĂTORIE PROVIZORIU“;

               d)

               I priede po „ÚDAJE“ įrašoma:
               „ЗАДЪЛЖИТЕЛНИ ДАННИ/GLOSAR“;

               e)

               I priede po „(13) Pečiatka vydávajúceho“ įrašoma:
               „(1) Фамилия (2) Име (3) Дата на раждане (4) Място на раждане (5) Ръст (6) Гражданство (7) Подпис на титуляра (8) За пътуване до — през (9) Валиден до (10) Дата на издаване (11) Регистрационен номер (12) Подпис на служителя (13) Печат на компетентния орган по издаването
               (1) Numele (2) Prenumele (3) Data naşterii (4) Locul naşterii (5) Talia (6) Cetăţenia (7) Semnătura titularului (8) Pentru o călătorie către — via (9) Data expirării (10) Data eliberării (11) Număr de înregistrare (12) Semnătura funcţionarului competent (13) Ştampila autorităţii emitente“;

               f)

               III priedo 3 dalyje po žodžių „pavadinimo kodu“ esantis sąrašas pakeičiamas taip:

                           „Belgija

                           =

                           B

                           –

                           [OOOOO]

                           Bulgarija

                           =

                           BG

                           –

                           [OOOOO]

                           Čekija

                           =

                           CZ

                           –

                           [OOOOO]

                           Danija

                           =

                           DK

                           –

                           [OOOOO]

                           Vokietija

                           =

                           D

                           –

                           [OOOOO]

                           Estija

                           =

                           EE

                           –

                           [OOOOO]

                           Graikija

                           =

                           GR

                           –

                           [OOOOO]

                           Ispanija

                           =

                           E

                           –

                           [OOOOO]

                           Prancūzija

                           =

                           F

                           –

                           [OOOOO]

                           Airija

                           =

                           IRL

                           –

                           [OOOOO]

                           Italija

                           =

                           I

                           –

                           [OOOOO]

                           Kipras

                           =

                           CY

                           –

                           [OOOOO]

                           Latvija

                           =

                           LV

                           –

                           [OOOOO]

                           Lietuva

                           =

                           LT

                           –

                           [OOOOO]

                           Liuksemburgas

                           =

                           L

                           –

                           [OOOOO]

                           Vengrija

                           =

                           HU

                           –

                           [OOOOO]

                           Malta

                           =

                           MT

                           –

                           [OOOOO]

                           Nyderlandai

                           =

                           NL

                           –

                           [OOOOO]

                           Austrija

                           =

                           A

                           –

                           [OOOOO]

                           Lenkija

                           =

                           PL

                           –

                           [OOOOO]

                           Portugalija

                           =

                           P

                           –

                           [OOOOO]

                           Rumunija

                           =

                           RO

                           –

                           [OOOOO]

                           Slovėnija

                           =

                           SI

                           –

                           [OOOOO]

                           Slovakija

                           =

                           SK

                           –

                           [OOOOO]

                           Suomija

                           =

                           FIN

                           –

                           [OOOOO]

                           Švedija

                           =

                           S

                           –

                           [OOOOO]

                           Jungtinė Karalystė

                           =

                           UK

                           –

                           [OOOOO]“.

         2 straipsnis
   Šis sprendimas įsigalioja tik įsigaliojus Bulgarijos Respublikos ir Rumunijos stojimo į Europos Sąjungą sutarčiai ir tik jos įsigaliojimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. lapkričio 30 d.

            Tarybos vardu

            Pirmininkas

         L. HYSSÄLÄ

      (1)  OL L 168, 1996 7 6, p. 4. Sprendimas su pakeitimais, padarytais 2003 m. Stojimo aktu (OL L 236, 2003 9 23, p. 33).